[{"text_idx": "#000001", "text": "U\u0308lemiste City on otsekui linn linnas. To\u0308o\u0308l ka\u0308ib seal inimesi ta\u0308iesti keskmise linna jagu, aga erinevate so\u0308o\u0308gikohtade arv o\u0303ige linna mo\u0303o\u0303tu va\u0308lja ei anna. Ja need olemasolevad panevad u\u0308ksmeelselt hiljemalt kell 6 o\u0303htul uksed lukku."}, {"text_idx": "#000002", "text": "Ometi alustati U\u0308lemistes ku\u0308mme aastat tagasi va\u0308ga bravuurikalt. Mercado oli koht, mis pu\u0308simaja\u0308a\u0308mise korral na\u0308idanuks eeskuju nii Stockholmile, kui Kopenhaagenile. Aga nii ei la\u0308inud. So\u0308o\u0308jad restoranipidajaid liiga pikalt oma ajast ette ei lubanud."}, {"text_idx": "#000003", "text": "Nu\u0308u\u0308d, ku\u0308mme aastat hiljem, la\u0308heb U\u0308lemiste uuele katsele. Seal avas uksed ambitsioonikas restoran Juur. Seekord ollakse oma aja suhtes ettevaatlikumad. Pigem pu\u0308u\u0308takse va\u0308hendada Stockholmi ja Kopenhaageni edumaad Tallinna ees ning sealset paremat taset ka siia tuua."}, {"text_idx": "#000004", "text": "Esmamulje on o\u0303dus. Interjo\u0308o\u0308r on paeluv, teenindajad asjalikud ja toimekad. Sobiv laud leidub kiiresti. Restorani esimene menu\u0308u\u0308 on napp. Viis eelrooga, neli pearooga ja neli magusat. Kui krabi va\u0308lja ja\u0308tta, on ko\u0303ik toorained kohalike juurtega. Kohalikust lugupidamist ro\u0303hutab veel ka vitriin, kus roogadele oluliste maitsete andjad on kenasti esile toodud."}, {"text_idx": "#000005", "text": "Ko\u0303igepealt tuuakse lauale kanepijahuleib karamelliseeritud vo\u0303iga. Teist niisugust leiba Eestis praegu kindlasti ei pakuta. Vitriinist silma ja\u0308a\u0308nud Koplima\u0308e jahupakk a\u0308rgitab proovima sama tootja rukkiteradest tehtud putru kitsejuustu, peekoni, ebaku\u0308doonia ja soolasidruniga."}, {"text_idx": "#000006", "text": "Eesti restoranide menu\u0308u\u0308des putrusid juba esineb ja seal, kus puder on olemas, ei ole see tehtud lihtsalt tu\u0308hja koha ta\u0308itmiseks menu\u0308u\u0308s. Sellele vaatamata on Juures pakutav Koplima\u0308e rukkipuder praegu restoraniputrude seas klass omaette. Niisugust kontsistentsi ei ole o\u0303nnestunud varem kogeda. Pudru ko\u0303rvale soovitatakse Tankeri o\u0303lut Sauna Sessioon ja see on suurepa\u0308rane soovitus."}, {"text_idx": "#000007", "text": "Ko\u0308o\u0308gimeeskonna tuumik on noor ja hingega asja juures. Peakokk Kaido Metsa, sous chef Rein Va\u0308limets ja chef de partie Richard-Mark Liigend. Peabarista Helina Adleri roll ei ja\u0308a\u0308 ta\u0308htsuse poolest suurt meestekolmikule alla, sest Chemexi meetodiga erinevatest ubadest Juures pakutavate kohvide loetelu pikkus on vo\u0303rdne kogu toidumenu\u0308u\u0308 pikkusega."}, {"text_idx": "#000008", "text": "Kui ko\u0303ht on ta\u0308is ja so\u0308o\u0308gi vastu puudub huvi, siis lihtsalt kohvitamise ja kokkusaamise kohana na\u0308iteks lo\u0303una- ja o\u0303htuso\u0308o\u0308gi vahelisel ajal, on Juur suurepa\u0308rane. Isegi u\u0308ksi kohvi juues igav ei hakka, sest baristad pakatavad teadmistest ning on varmad neid iga huvitundjaga jagama."}, {"text_idx": "#000009", "text": "Joogid ongi Juure puhul omaette teema. Revolutsiooni ei tehta, kuid esindusliku pikkusega joogikaart (toidumenu\u0308u\u0308ga, mitte Eesti restoranide ko\u0303ige pikemate joogimenu\u0308u\u0308dega vo\u0303rreldes) on pa\u0308ris kaugel ka teisest a\u0308a\u0308rmusest \u2013 \u201challist argipa\u0308evast\u201d. Ohtralt vahuveine, trendikaid kokteile ja muid jooke Gruusia chachast Pa\u0308a\u0308sku\u0308la pruulikoja o\u0308kokaljani. Kohalike jookide valik paitab silma."}, {"text_idx": "#000011", "text": "Ko\u0303ige enam muljet avaldavad eelroad ning magus. Iga desserdi ko\u0303rvale on soovitatud ko\u0303ige sobivam kohv ja so\u0308o\u0308gikorra lo\u0303pul kipub kohvivalik toidult juba ta\u0308helepanu endale to\u0303mbama. Aga mis saab olla selle vastu, sest Tallinnas on veel ainult u\u0308ks niisugusel tasemel kohvi va\u0308a\u0308rtustav restoran ja see asub U\u0308lemistelt pa\u0308ris kaugel, Telliskivis."}, {"text_idx": "#000012", "text": "Seda, kuidas Juur oma juured U\u0308lemiste mulda ajab, saab olema huvitav ja\u0308lgida. Restorani katusele tuleb oma kasvuhoone. Veiniku\u0308lmikus fermenteeruvad juba praegu erinevad ko\u0308o\u0308giviljad, mis peavad edaspidi andma restorani toitudele teistest eristuva maitse. Otsesuhted talude ja va\u0308iketootjatega on loodud. Tihedat koosto\u0308o\u0308d tehakse Kopenhaageni paremate toidupakkujatega."}, {"text_idx": "#000013", "text": "Esmamulje Juurest on uudishimu a\u0308ratav ning kindlasti uuesti tagasi kutsuv. Kui ko\u0303ik la\u0308heb nii, nagu nad plaanivad, vo\u0303ib siit vabalt saada alguse edulugu, millest aastate pa\u0308rast pikalt ja meelsasti pajatatakse."}]